CELEX: 32010D0384
Language: lt
Date: 1278633600000
Title: 2010/384/: 2010 m. liepos 9 d. Komisijos sprendimas dėl viso Bendrijos apyvartinių taršos leidimų, kurie 2013 m. turi būti išduoti pagal ES apyvartinių taršos leidimų prekybos sistemą, skaičiaus (pranešta dokumentu Nr. C(2010) 4658)

10.7.2010   
            
            
               LT
            
            
               Europos Sąjungos oficialusis leidinys
            
            
               L 175/36
            
         KOMISIJOS SPRENDIMAS
   2010 m. liepos 9 d.
   dėl viso Bendrijos apyvartinių taršos leidimų, kurie 2013 m. turi būti išduoti pagal ES apyvartinių taršos leidimų prekybos sistemą, skaičiaus
   (pranešta dokumentu Nr. C(2010) 4658)
   (2010/384/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač jos 9 straipsnio 2 dalį,
   kadangi:
   
               (1)
            
            
               Pagal Direktyvos 2003/87/EB 9 straipsnį Komisija visą 2013 m. Bendrijos apyvartinių taršos leidimų skaičių turi apskaičiuoti remdamasi visu apyvartinių taršos leidimų, kuriuos valstybės narės išdavė arba turi išduoti pagal Komisijos sprendimus dėl jų 2008–2012 m. nacionalinių paskirstymo planų, skaičiumi.
            
         
               (2)
            
            
               Bendrijos nepriklausomame sandorių žurnale nurodyta atitinkama informacija apie apyvartinių taršos leidimų, kurie išduoti arba turi būti išduoti pagal Direktyvos 2003/87/EB 9 straipsnį, skaičių. Papildoma informacija apie apyvartinių taršos leidimų, kurie 2008–2012 m. turi būti parduodami aukcione, skaičių pateikiama 2004 m. gruodžio 21 d. Komisijos reglamento (EB) Nr. 2216/2004 dėl standartizuotos ir apsaugotos registrų sistemos sutinkamai su 2003/87/EB Europos Parlamento ir Tarybos direktyva ir 280/2004/EB Europos Parlamento ir Tarybos sprendimu (2) 44 straipsnyje nurodytose nacionalinių paskirstymo planų lentelėse.
            
         
               (3)
            
            
               Turėtų būti laikoma, kad apyvartiniai taršos leidimai, kurie išduoti arba turi būti išduoti įrenginiams, įtrauktiems į ES apyvartinių taršos leidimų prekybos sistemą, įskaitant naujų rinkos dalyvių įrenginius, taip pat apyvartiniai taršos leidimai, išduoti pagal nacionalinių paskirstymo planų lenteles, ir apyvartiniai taršos leidimai, kurie turi būti išduoti parduoti aukcione, kaip nurodyta nacionalinių paskirstymo planų lentelėse, atitinka apyvartinių taršos leidimų sampratą pagal Direktyvos 2003/87/EB 9 straipsnį.
            
         
               (4)
            
            
               Šie apyvartiniai taršos leidimai atitinka apyvartinių taršos leidimų sampratą pagal Direktyvos 2003/87/EB 9 straipsnį, nes tai leidimai, kurie bus išduoti pirmą kartą, kaip nurodyta atitinkamose 2008–2012 m. valstybių narių nacionalinių paskirstymo planų lentelėse ir vadovaujantis Reglamento (EB) Nr. 2216/2004 45 straipsniu.
            
         
               (5)
            
            
               Šiame sprendime turėtų būti laikoma, kad apyvartiniai taršos leidimai, numatyti naujiems rinkos dalyviams, bet jiems neskirti iki 2010 m. balandžio 30 d., atitinka apyvartinių taršos leidimų sampratą pagal Direktyvos 2003/87/EB 9 straipsnį tik jei jie iki 2008–2012 m. laikotarpio pabaigos bus skirti naujiems rinkos dalyviams arba parduoti aukcione ar kitu būdu, nes atitinkamas apyvartinių taršos leidimų skaičius bus išduotas tik juos skiriant.
            
         
               (6)
            
            
               Nors gali atsirasti papildomos informacijos, visų pirma pasikeisti nacionaliniai paskirstymo planai, be kita ko, po teismo procesų, ateityje keičiant visą 2013 m. Bendrijos apyvartinių taršos leidimų skaičių į šią informaciją bus galima atsižvelgti.
            
         
               (7)
            
            
               Todėl Komisija atsižvelgė į šiuos apyvartinių taršos leidimų skaičius, kad nustatytų visą Bendrijos apyvartinių taršos leidimų, kurie turi būti išduoti 2013 m., skaičių:
               
                           —
                        
                        
                           apyvartinių taršos leidimų, kurie buvo arba bus išduoti įrenginiams, nuo 2008 m. įtrauktiems į ES apyvartinių taršos leidimų prekybos sistemą,
                        
                     
                           —
                        
                        
                           apyvartinių taršos leidimų, kurie 2008–2012 m. buvo arba bus parduoti aukcione arba ES apyvartinių taršos leidimų prekybos sistemoje ir kurie nurodyti atitinkamose valstybių narių nacionalinių paskirstymo planų lentelėse,
                        
                     
                           —
                        
                        
                           apyvartinių taršos leidimų, kurie nuo 2008 m. sausio 1 d. iki 2010 m. balandžio 30 d. buvo paskirti naujiems rinkos dalyviams iš valstybių narių naujiems rinkos dalyviams skirto nacionalinio rezervo,
                        
                     
                           —
                        
                        
                           apyvartinių taršos leidimų, kurie nebuvo skirti naujiems rinkos dalyviams iš valstybių narių naujiems rinkos dalyviams skirto nacionalinio rezervo, jei atitinkama valstybė narė nacionaliniais teisės aktais arba, jei tokių teisės aktų dar nėra, atitinkamais teiginiais savo nacionaliniame paskirstymo plane nustatė, kad apyvartiniai taršos leidimai iš naujiems rinkos dalyviams skirto rezervo, kurie naujiems rinkos dalyviams nebus skirti iki 2008–2012 m. laikotarpio pabaigos, bus parduoti aukcione ar kitur.
                        
                     
         
               (8)
            
            
               Pagal 2006 m. lapkričio 13 d. Komisijos sprendimą 2006/780/EB dėl šiltnamio efektą sukeliančių dujų emisijos mažinimo dvigubo skaičiavimo pagal Bendrijos emisijų leidimų sistemą vengimo, skirtą projekto veiklai pagal Kioto protokolą vadovaujantis Europos Parlamento ir Tarybos direktyva 2003/87/EB (3) arba dėl kitų priežasčių, nurodytų kai kurių valstybių narių sprendimuose dėl nacionalinių paskirstymo planų lentelių, atidėti apyvartiniai taršos leidimai prie 2013 m. ir paskesnių metų viso Bendrijos apyvartinių taršos leidimų skaičiaus turėtų būti pridėti tik jei jie yra išduoti ir paskirti arba jei jie yra išduoti ir parduoti aukcione ar kitur iki 2012 m. gruodžio 31 d.
            
         
               (9)
            
            
               Kadangi Direktyvos 2003/87/EB 10 straipsniu reikalaujama, kad valstybės narės ne mažiau kaip 90 % apyvartinių taršos leidimų skirtų nemokamai, nustatant visą 2013 m. Bendrijos apyvartinių taršos leidimų skaičių, į naujiems rinkos dalyviams numatytus apyvartinius taršos leidimus turėtų būti atsižvelgiama tik tiek, kad visas tų apyvartinių taršos leidimų skaičius kartu su apyvartinių taršos leidimų, kurie turi būti parduoti aukcione arba kitu būdu, skaičiumi neviršytų 10 % viso valstybės narės nacionalinio paskirstymo plano lentelėje nurodyto apyvartinių taršos leidimų skaičiaus.
            
         
               (10)
            
            
               Apyvartinių taršos leidimų, kurie turi būti skirti orlaivių naudotojams pagal Direktyvą 2003/87/EB, skaičius į šiame sprendime nustatytą skaičių neįtraukiamas, nes pagal tos direktyvos 3c straipsnį reikia atskiro sprendimo.
            
         
               (11)
            
            
               Apskaičiuojant visą 2013 m. Bendrijos apyvartinių taršos leidimų skaičių remtasi Komisijos iki 2010 m. balandžio 30 d. turėta informacija.
            
         
               (12)
            
            
               Valstybės narės pagal Komisijos sprendimus dėl jų 2008–2012 m. laikotarpio, į kurį atsižvelgiama apskaičiuojant visą Bendrijos apyvartinių taršos leidimų skaičių pagal Direktyvos 2003/87/EB, iš dalies pakeistos Europos Parlamento ir Tarybos direktyva 2009/29/EB (4), 9 straipsnį, nacionalinių paskirstymo planų per metus vidutiniškai išdavė 2 032 998 912 apyvartinių taršos leidimų.
            
         
               (13)
            
            
               Visas apyvartinių taršos leidimų, kurie turi būti išduoti nuo 2013 m., skaičius kasmet mažinamas 1,74 % linijiniu koeficientu, t. y. 35 374 181 apyvartiniais taršos leidimais,
            
         PRIĖMĖ ŠĮ SPRENDIMĄ:
   1 straipsnis
   Direktyvos 2003/87/EB 9 straipsnyje nurodytas visas 2013 m. Bendrijos apyvartinių taršos leidimų skaičius – 1 926 876 368.
   2 straipsnis
   Šis sprendimas skirtas valstybėms narėms.
   
      Priimta Briuselyje 2010 m. liepos 9 d.
      
         
            Komisijos vardu
         
         Connie HEDEGAARD
         
            Komisijos narė
         
      
   
   
      (1)  OL L 275, 2003 10 25, p. 32.
   
      (2)  OL L 386, 2004 12 29, p. 1.
   
      (3)  OL L 316, 2006 11 16, p. 12.
   
      (4)  OL L 140, 2009 6 5, p. 63.